**SELETUSKIRI**

**Jõelähtme Vallavolikogu määruse „Jõelähtme valla haridusteenuste haldamise infosüsteemi ARNO asutamine ja põhimäärus“ juurde**

1. **Sissejuhatus ja eelnõu eesmärk**

Käesoleva seletuskirja koostas haridus-, kultuuri- ja sotsiaalosakonna juhataja Carmen Viherpuu (telefon 605 4867, e-mail carmen.viherpuu@joelahtme.ee).

Kohaliku omavalitsuse korralduse seaduse (edaspidi KOKS) § 6 lõike 2 alusel on omavalitsuse ülesandeks korraldada koolieelsete lasteasutuste, põhikoolide, gümnaasiumide ja huvikoolide ülalpidamist jms. KOKS § 6 lg 3 p 2 sätestab, et omavalitsusüksus korraldab ka neid kohaliku elu küsimusi, mis ei ole seadusega kellegi teise otsustada ja korraldada antud.

Avaliku teabe seaduse (edaspidi AvTS) kohaselt on andmekogu riigi, kohaliku omavalitsuse või muu avalik-õigusliku isiku või avalikke ülesandeid täitva eraõigusliku isiku infosüsteemis töödeldavate korrastatud andmete kogum, mis asutatakse ja mida kasutatakse seaduses, selle alusel antud õigusaktis või rahvusvahelises lepingus sätestatud ülesannete täitmiseks. AvTS kohaselt asutatakse andmekogu seadusega või selle alusel antud õigusaktiga. Andmekogusid võib asutada üksnes asutuse enda töökorralduse tarbeks.

ARNO on tarkvarasüsteem haridusteenuste haldamiseks, millele on turvalist kanalit pidi juurdepääs ka haridusasutustele ja lapsevanematele. Lapsevanema nõusolekute haldamise moodul lasteaias, koolis ja huvikoolis

Süsteemi üks eesmärke on lihtsustada omavalitsuse ametniku ning haridusasutuse esindaja tööd.

Jõelähtme vallas võeti ARNO süsteemis esimesena kasutusele lasteaedade moodul. 01.03.2023 võetati lasteaia moodulile juurde kooli moodul. Läbi infosüsteemi saab lapsevanem teha lapsele järjekorrataotluse lasteaeda ja kohataotluse kooli vastuvõtmiseks, esitada lapse pikapäevarühma, õpilaspileti ja kooli huviringide taotlusi ning haridusautusest lahkumise taotlusi. Saab oma laste taotlusi vaadata ja muuta, saab teavituse.

Käesoleval hetkel on ARNO kasutuses 33 omavalitsuses.

1. **Ülevaade määrusest**

Määruse eelnõu koosneb viiest peatükist, mis sisaldab 20 paragrahvi.

Peatükis 1 sätestatakse üldsätted – reguleerimisala, registri pidamise eesmärgid, registri vastutav ja volitatud töötlejad ning selle finantseerimine. Määrusega asutatakse Jõelähtme haridusteenuste haldamise infosüsteem ARNO ja kehtestatakse registri pidamise kord. Registri lühinimi on JVV-ARNO. Registri pidamise eesmärk on koguda ja töödelda vajalikku teavet haridusteenuste (alusharidus, põhiharidus, üldkeskharidus) korraldamiseks Jõelähtme vallas ning menetleda haridusteenuste osutamisega seotud taotlusi ja toetusi.

Registri vastutavaks töötlejaks on Jõelähtme Vallavalitsus. Täiendavalt on välja toodud vastutava töötleja ülesanded seoses registri pidamise korraldamisega, juurdepääsude ja juhiste andmisega volitatud töötlejatele ning vastutamisega. Vallavanem määrab vastutava töötleja õiguste teostajad (süsteemi administraatorid). § 4 reguleerib volitatud töötlejad, kelleks on Jõelähtme Vallavalitsuse hallatavad asutused ning lepingu alusel andmekogu majutusteenuse osutaja. Volitatud töötlejad esitavad andmeid registrisse ning kasutavad registrit ja seal olevaid andmeid, vastutavad sisestatud andmete õigsuse eest ning täidavad vastutava töötleja korraldusi. Majutusteenuse osutaja volitatud töötlejana majutab, hooldab ja haldab registrit ning tagab registri andmete turvalisuse ja säilimise. Registri pidamist finantseeritakse Jõelähtme valla eelarvest.

Peatükis 2 sätestatakse registri pidamise nõuded. Tegemist on elektroonilise infotehnoloogilise andmebaasiga. Kirjeldatakse registris sisalduvate andmete kaitset nii käideldavuse, terviklikkuse kui ka konfidentsiaalsuse osas Registrisse esitatud andmete õigsuse eest vastutab andmete esitaja, kes on kohustatud viima sisse ka parandused valedest andmetest teadasaamise päeval. Reguleeritud on andmete töötlemise nõuded - Andmeid töödeldakse õigusaktides ja põhimääruses sätestatud eesmärkidel. Volitatud töötlejad on kohustatud tagama registrisse kantud andmete sarnasuse alusdokumentidel olevate andmetega. Registrisse andmete sisestamisi ja muutmisi logitakse ja logisid säilitatakse kuni 12 kuud. Andmetest tehakse perioodiliselt turvakoopiaid.

Peatükk 3 on määratletud registrisse kantavad andmed ning andmevahetuse teiste infosüsteemidega. Registrisse kannavad andmeid koolieelsed lasteasutused, üldhariduskoolid ja nende pidajad nii enda kui laste kohta, haridusteenuse vajajad ja toetuse taotlejad enda kohta. Lisaks loetletakse, milliseid andmeid kantakse registrisse laste ja haridusteenuse osutaja kohta. Laste andmed antakse ristkasutuse teel Eesti Hariduse infosüsteemi (EHIS) ja vajadusel teistesse registritesse (sh ELIIS). Laste isiku- ja elukohaandmed saadakse Eesti rahvastikuregistrist.

Peatükis 4 sätestab registris andmetele juurdepääsu. Registrile on juurdepääs igaühel aadressilt arno.joelahtme.ee. Kirjeldatakse kellele ja mis andmed on avalikult kättesaadavad ning millised on piiratud juurdepääsuga (isik tuvastatakse turvalise autentimisvahendi abil, milleks on ID-kaart, Mobiil-ID või Smart-ID). Lapsevanemal on juurdepääs enda ja oma lapse andmetele, koolieelsel lasteasutusel ja üldhariduskoolidel on juurdepääs vastava asutusega seotud andmetele ning administraatoril on juurdepääs kõikidele registri andmetele. Reguleeritud on volitatud töötlejatele juurdepääsuõiguste andmine ning kolmandate isikute kohta registrist väljavõtte taotlemine ja andmete väljastamise protsess.

Peatükis 5 kirjeldatakse andmete säilitamise, järelevalve teostamise ja registri lõpetamisega seotud asjaolud. Laste andmeid säilitatakse 1 aasta haridusteenuste osutamise kohustuse või teenuse kasutamise lõppemisest arvates ning seejärel kustutatakse infosüsteemist. Järelevalvet registri pidamise seaduslikkuse üle teostavad registri vastutav töötleja ja andmekaitse järelevalveasutus vastavalt oma pädevustele. Loetletud on järelevalve teostaja õigused ja kohustused, mida kaebuse korral vastutav töötleja tegema peab. Registri tegevuse lõpetamise ning andmete üleandmise või hävitamise otsustab vallavolikogu.

1. **Eelnõu mõju valla eelarvele**

Infosüsteem ARNO arenduse, hoolduse jms tegeleb Piksel OÜ. Süsteemi kuutasu koos käibemaksuga kooli mooduli eest on 270 eurot, millele lisandub käibemaks (324€).

Carmen Viherpuu

Haridus-, kultuuri- ja sotsiaalosakonna juhataja